ત્રીજે દિવસે સવારે મેટ્રો ટ્રેનમાં ‘અમીરાત’ મૉલ જોવા ગયા. આ મૉલમાં એક ‘સ્નો પાર્ક’ બનાવ્યો છે. તેમાં માઈનસ ત્રણ સે. જેટલું તાપમાન જાળવી રાખવામાં આવ્યું છે. તેની સો દિરહામ ટિકિટ છે. જાકીટ અને બૂટ પહેરીને અંદર જાવ એટલે જાણે કે દક્ષિણધ્રુવના બરફ પર ફરતા હોઈએ એવો અનુભવ થાય. અહીં ટાયર કે પ્લાસ્ટીકના પતરા પર બેસી બરફ પર સરકવાની તથા રોપ-વેની મજા કંઈ ઓર જ છે ! બપોર પછીનો પ્રોગ્રામ હતો ‘ડેઝર્ટ સફારી’. ખૂબ જ દિલધડક અનુભવ રહ્યો. દુબઈથી પચીસેક કિલોમીટર દૂર રેતીના રણમાં, ઊંચાનીચા ઢુવા પર, લેન્ડક્રુઝર ગાડી રેતીમાં દોડતી જાય, એકદમ ઢાળ પર ચડે, ઊતરે, ત્રાંસી દોડે અને રેતીના ઢગલાની કિનારી પર દોડે….. કેવી મજા ! એ પછી રણમાં બનાવેલી ઝૂંપડીઓમાં ખજૂરથી સ્વાગત, ચા, કોફી, કોલ્ડડ્રીંક અને ડીનર અને છેલ્લે લટકામાં અરબી લોકોએ યોજેલ મનોરંજક કાર્યક્રમ. જિંદગીની આ ખૂબ જ યાદગાર ક્ષણો રહી. ‘ડેઝર્ટ સફારી’ એ દુબઈનું મોટામાં મોટું આકર્ષણ લાગ્યું. એ પછી અમે દુબઈ મ્યુઝીયમ પાછળ આવેલાં શ્રીનાથજી અને શિવમંદિરના દર્શન કરી ધન્યતા અનુભવી. ત્યારબાદ બજારોમાં ફર્યા અને ખરીદી કરી.